O femeie din Marea Britanie a trăit șocul vieții ei, după ce a mers la spital cu dureri de cap. După un RMN, medicii au descoperit că aceasta are o tumoare cerebrală.
Este vorba despre Kirsty Cornell, în vârstă de 39 de ani, care a mers la spital după ce a văzut că durerile de cap nu îi trec. În urma unui RMN, femeia a fost diagnosticată cu un oligodendrogliom de gradul 2, o tumoare cerebrală de grad scăzut.
După operația de craniotomie, efectuată pentru îndepărtarea unei secțiuni de os, femeia este monitorizată cu scanări o dată la trei luni, informează Mirror.
"Am fost la doctor pentru că aveam un nou tip de dureri de cap și aveam frecvent sentimente de deja vu. M-a îndrumat la un neurolog care credea că am migrene legate de hormoni, dar m-a trimis la o scanare RMN ca măsură de precauție", a spus femeia, profesoară în Old Stratford.
"Mă simt foarte norocoasă pentru că chirurgii au reușit să îndepărteze fiecare urmă vizibilă a tumorii mele", a adăugat ea.
O altă femeie, tot din Marea Britanie, în vârstă de 31 de ani, s-a dus la spital, tot cu dureri de cap. În urma unei tomografii computerizate, ea a aflat că are de zece ani o tumoare de 5 cm pe creier.
Natasha Hunton-Walker avea dureri de cap constant, iar lucrurile s-au înrăutățit după ce l-a născut pe fiul ei, Max.
"Când auzi cuvintele "tumoare pe creier", te gândești la moarte, chiar dacă nu înseamnă neapărat asta acum. Am simțit-o ca pe un pumn în stomac. Au făcut multe teste de vedere și au vrut să îmi facă o tomografie", a spus femeia.
După ce a aflat diagnosticul, femeia a fost supusă unei operații de zece ore, iar în urma intervenției chirurgicale a mărturisit că se simte "norocoasă că este în viață".